作者：无名氏
词牌/韵律：沁园春

paragraphs: 法从西清，雅志山东，超然燕怡。
笑洛城卢老，贫来屋破，花溪杜叟，雨里床移。
晚乃经营，欢言结架，夭矫晴虹朝已跻。
开山了，一灯灯相续，第一宗师。
乘闲小隐幽栖。
天与人谋应此时。
算春霆震响，不教龙蛰，甘霖布润，待倩云飞。
宥密思贤，明谟经远，共指神州克复归。
归来也，更身名煊赫，锦绣光辉。